b'\n_START_ARTICLE_\nPadebesi\xc5\xb3 traukinys\n_START_PARAGRAPH_\n\xe2\x80\x9ePadebesi\xc5\xb3 traukinys\xe2\x80\x9c (isp. Tren a las Nubes arba Tren a las Nubes) \xe2\x80\x93 General Manuel Belgrano gele\xc5\xbeinkelio tinklo atkarpa tarp Saltos ir Sokompos (Argentina, Saltos prov.), And\xc5\xb3 kalnuose, \xc4\x8cil\xc4\x97s pasienyje, 4000 m auk\xc5\xa1tyje. Tai tre\xc4\x8dias pagal auk\xc5\xa1t\xc4\xaf gele\xc5\xbeinkelis pasaulyje._NEWLINE_Garsiausias, ekstremaliomis s\xc4\x85lygomis einan\xc4\x8dio gele\xc5\xbeinkelio objektas, Polvoriljos viadukas (viaducto La Polvorilla). Jo ilgis \xe2\x80\x93 224 m, auk\xc5\xa1tis \xe2\x80\x93 70 m, keliamoji galia \xe2\x80\x93 1600 t. I\xc5\xa1 viso gele\xc5\xbeinkelis turi 29 tiltus, 21 tunel\xc4\xaf, 13 viaduk\xc5\xb3, 2 \xc5\xbeiedus ir 2 zigzagus. Konvoj\xc5\xb3 sudaro 10 vagon\xc5\xb3, gabenan\xc4\x8di\xc5\xb3 640 keleivi\xc5\xb3. Traukinio vidutinis greitis \xe2\x80\x93 35 km/h. Kiekvienoje stotyje traukinys stovi, o turistai supa\xc5\xbeindinami su miest\xc5\xb3 kult\xc5\xabra ir lankytinais objektais. Traukinio pavadinimas kilo d\xc4\x97l to, kad va\xc5\xbeiuojant da\xc5\xbenai aplink ar \xc5\xbeemiau matomi debesys._NEWLINE_Pirmosios studijos prad\xc4\x97tos 1899 m., planuojant nutiesti gele\xc5\xbeinkel\xc4\xaf per Pun\xc4\x85. 1905 m. nutiestas gele\xc5\xbeinkelis tarp Seriljoso ir Rosario de Lermos. 1916 m. prezidentas Ipolitas Irigojenas \xc4\x97m\xc4\x97si iniciatyvos siekdamas nutiesti gele\xc5\xbeinkel\xc4\xaf ir sujungti atokius \xc5\xa1alies rajonus. 1920 m. prad\xc4\x97ti projektiniai darbai. Gele\xc5\xbeinkel\xc4\xaf suprojektavo Ricardo Maury. 1921\xe2\x80\x931930 m. vykdyti tiesimo darbai. Po prezidento Irigojeno pasitraukimo darbai sustojo. Darbai atgim\xc4\x97 \xc4\xaf vald\xc5\xbei\xc4\x85 at\xc4\x97jus Chuanui Peronui ir 1948 m. sausio 17 d. gele\xc5\xbeinkelis pasiek\xc4\x97 Sokompos miest\xc4\x85 \xc4\x8cil\xc4\x97je. Vasario 20 d. gele\xc5\xbeinkelis buvo atidarytas oficialiai. Praktin\xc4\x97 gele\xc5\xbeinkelio nauda buvo ma\xc5\xbea ir jis greitai buvo u\xc5\xbedarytas. 1971 m. kilo id\xc4\x97ja gele\xc5\xbeinkel\xc4\xaf panaudoti turizmui. Turizmui naudotas mar\xc5\xa1rutas Salta \xe2\x80\x93 1500-asis kilometras, prava\xc5\xbeiuojant Polvoriljos viaduk\xc4\x85. 1990\xe2\x80\x932005 m. gele\xc5\xbeinkelis per\xc4\x97jo \xc4\xaf priva\xc4\x8dias rankas. Per metus juo prava\xc5\xbeiuoja apie 30 t\xc5\xabkst. turist\xc5\xb3. Kursuoja nuo baland\xc5\xbeio iki lapkri\xc4\x8dio. I\xc5\xa1 Saltos i\xc5\xa1vyksta 7 val. ryto, gr\xc4\xaf\xc5\xbeta 22 val. vakaro. Nuo Saltos iki Polvoriljos traukinys kyla 3033 m.'